31999R1573
L 187/27
JURNALUL OFÍCIAL AL UNIUNII EUROPENE
REGULAMENTUL (CE) NR. 1573/1999 AL COMISIEI
din 19 iulie 1999
privind normele de aplicare a Regulamentului (CE) nr. 2201/96 al Consiliului referitor la caracteristicile smochinelor uscate care beneficiază de sistemul de ajutor pentru producție
Comisia Comunităților Europene,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor prelucrate pe bază de fructe și legume (1), modificat de Regulamentul (CE) nr. 2199/97 (2), în special articolul 4 alineatul (9),
(1)
întrucât titlul I din Regulamentul (CE) nr. 2201/96 stabilește un sistem de ajutor pentru producerea unor produse prelucrate pe bază de fructe și legume și întrucât Regulamentul (CE) nr. 504/97 al Comisiei din 19 martie 1997 privind procedurile de aplicare a Regulamentului (CE) nr. 2201/96 în ceea ce privește sistemul de ajutor pentru producție în sectorul produselor prelucrate pe bază de fructe și legume (3), modificat ultima dată de Regulamentul (CE) nr. 702/1999 (4), stabilește dispozițiile generale care se aplică sistemului menționat; întrucât trebuie să fie definite anumite proceduri specifice pentru smochinele uscate cu privire la caracteristicile lor pentru a putea beneficia de sistemul de ajutor pentru producție fără să se aducă atingere celorlalte dispoziții din Regulamentul (CE) nr. 504/97;
(2)
întrucât calitatea smochinelor uscate înainte și după prelucrare este variabilă; întrucât trebuie să se prevadă stabilirea prețului minim și a ajutorului pentru producție pentru un tip determinat de produs; întrucât producția comunitară se caracterizează prin prezența a două tipuri de smochine uscate, smochinele uscate cu fructe mici și celelalte smochine uscate; întrucât, pentru fiecare dintre aceste două tipuri, caracteristica principală care diferențiază prețul lor pe piață este dimensiunea; întrucât trebuie, prin urmare, să se stabilească prețul minim și ajutorul pentru categoria de dimensiune cea mai reprezentativă pentru fiecare dintre cele două tipuri de smochine uscate destinate consumului direct și din aceste prețuri și ajutoare să fie derivate prețul și ajutorul care se aplică celorlalte dimensiuni;
(3)
întrucât cerințele cu privire la calitatea minimă precizate la articolul 4 alineatul (4) litera (b) din Regulamentul (CE) nr. 2201/96 au ca scop evitarea fabricării de produse pentru care nu există nici o cerere sau de produse care ar putea provoca o dezechilibrare a pieței și întrucât cerințele menționate trebuie să se bazeze pe procedee tradiționale și corecte de fabricare; întrucât, pentru respectarea acestor dispoziții, trebuie definite caracteristicile minime pe care trebuie să le îndeplinească, pe de o parte, smochinele uscate neprelucrate cumpărate de către prelucrător, și, pe de altă parte, smochinele uscate care beneficiază de ajutor;
(4)
întrucât, pentru a asigura o aplicare uniformă, trebuie să fie stabilite procedurile de efectuare a verificării caracteristicilor smochinelor uscate înainte și după prelucrare;
(5)
întrucât unele cerințe din prezentul regulament necesită o adaptare serioasă a sectorului producției și prelucrării; întrucât este, prin urmare, necesar să se introducă treptat cerințele menționate pe parcursul celor cinci ani de comercializare care au loc după intrarea în vigoare a prezentului regulament;
(6)
întrucât dispozițiile prezentului regulament încorporează, adaptându-le la evoluția legislației și a datelor tehnice și economice, dispozițiile specifice smochinelor uscate prevăzute în articolele 1 și 2 din Regulamentul (CEE) nr. 1709/84 al Comisiei din 19 iunie 1984 privind prețurile minime care trebuie plătite producătorilor precum și valoarea ajutorului pentru producție pentru anumite produse prelucrate pe bază de fructe și legume putând beneficia de ajutor (5), modificat ultima dată de Regulamentul (CEE) nr. 1591/98 (6); întrucât trebuie, prin urmare, să fie abrogate articolele 1 și 2, precum și anexele I, II și III la regulamentul menționat;
(7)
întrucât măsurile prevăzute în prezentul regulament sunt în conformitate cu avizul Comitetului de gestionare a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
(1) Pentru a beneficia de prețul minim la producător, smochinele uscate neprelucrate trebuie să corespundă caracteristicilor cuprinse în anexa II.
(2) Pentru a beneficia de plata ajutorului, smochinele uscate și pastele de smochine trebuie să corespundă caracteristicilor cuprinse în anexa III.
(3) Prețul minim care trebuie plătit la producător pentru smochinele uscate neprelucrate și ajutorul pentru producție pentru smochinele uscate sunt stabilite pentru produsele care corespund caracteristicilor cuprinse în anexele II, respectiv III și care au un calibru de 75-105 fructe la kilogram pentru varietățile cu fructe mici și de 65-85 fructe la kilogram pentru celelalte varietăți. Pentru celelalte smochine uscate, prețul minim și ajutorul sunt înmulțite cu unul dintre coeficienții stabiliți în anexa I.
Articolul 2
(1) Pentru smochinele uscate neprelucrate, verificările privind caracteristicile și dimensiunile acestora se fac pe bază de eșantioane reprezentative pentru întregul lot, prelevate de către prelucrător, în acord cu producătorul. Eșantioanele sunt examinate atât de prelucrător, cât și de producător iar rezultatele sunt consemnate. În acest sens, prin „lot” se înțelege totalitatea produselor prezentate în același moment de către un producător sau de către o organizație de producători pentru a fi preluate de prelucrător.
(2) Pentru smochinele uscate, prelucrătorul verifică prin eșantionare pe fiecare lot vândut respectarea caracteristicilor cerute pentru a beneficia de ajutor, precum și dimensiunea. Rezultatele acestor verificări sunt consemnate. Greutatea netă a fiecărui eșantion care trebuie examinat este de cel puțin un kilogram.
(3) Statele membre pot să adopte dispoziții naționale privind limitele de selecție, în special în ceea ce privește procentul minim, controlul și destinația lor.
Articolul 3
Articolele 1 și 2 precum și anexele I, II și III la Regulamentul (CEE) nr. 1709/84 se abrogă.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică începând cu anul de comercializare 1999/2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 1999.